

**Sporočilo za medije**

**Slovenski etnografski muzej**

Ljubljana, 27. november 2019

**Slovenski etnografski muzej na ogled postavlja novo avtorsko razstavo *Bosi. Obuti. Sezuti.***

V petek, 6. decembra 2019, ob 13.00 bo v Slovenskem etnografskem muzeju odprtje nove osrednje razstave **Bosi. Obuti. Sezuti.**, s katero SEM zaokrožuje svoje pestro programsko leto 2019.

Razstava ***Bosi. Obuti. Sezuti.*** govori o sobivanju nog in obuval, njihovih spremenljivih oblikah in pomenih v prostoru in času ter njihovih vlogah v organizaciji individualnih mikro svetov. Razstavna pripoved izhaja iz univerzalno človeškega, opredmetena pa je predvsem z gradivom, pričevalnim za slovenske in deloma evropske razmere. Mestoma jo dopolnjujejo »eksoti« zunajevropskih kultur in gradivo, ki sodi v sodobni globalni svet.

Avtorica razstave je **dr. Janja Žagar**, muzejska svetnica, kustosinja za oblačilne in tekstilne zbirke v SEM. Razstavo je oblikovala **Eda Pavletič**.

**O razstavi:**

Skozi zgodovino so obuvala pridobila zelo širok nabor oblik, vsaka med njimi je po svoje odsev okolja in razmerij med ljudmi v tem okolju. Razmerje med ljudmi in obuvali je zato raznovrstno in večplastno, saj je pravzaprav podaljšek odnosov med ljudmi. Prav vsakdo med nami je del širše univerzalne zgodbe o sobivanju nog in obuval; pa čeprav gre »le« za osebno izbiro in izkušnjo lastnih nog v lastnih čevljih.

Zbirka obuval SEM obsega več desetin cokel, čevljev, sandalov, škornjev in drugih obuval. Večinoma izvirajo s slovenskega ozemlja, v manjši meri gre za redkosti zunajevropskih dežel. Po starosti jih umeščamo v obdobje od začetka 19. stoletja do danes. Izbrani primerki so od leta 2006 bolj ali manj opazni spremljevalci oblačilnih kompletov na stalni razstavi SEM z naslovom *Med naravo in kulturo*, kot zbirka pa še niso bili deležni študijske ali razstavne pozornosti v SEM. Da bi pa na razstavi lahko opozorili na raznovrstne vidike obuval, je avtorica razstave prestopila meje zbirk SEM ter k sodelovanju povabila mnoge posameznike, skupine in institucije. Ti so s svojimi premisleki, kreativnostjo in predmeti dopolnili in obogatili vsebine razstave.

Kot pravi avtorica dr. Janja Žagar: *»****Bose noge*** *niso le del poletnega udobja in ležernosti, lahko spremljajo status sužnja, ujetnika, reveža …* ***Obutost*** *ne kaže le na splošni oblačilni kodeks, lahko označuje elitnega položaja nosilca v družbi ali preprosto tistega, ki se odpravlja na pot …* ***Sezutost*** *kot začasno nasprotje obutosti je lahko znak spoštljivosti, podrejenosti, vljudnosti, lahko pa odraz intime doma, obredja ali odnosa ... Razstava* ***Bosi. Obuti. Sezuti.*** *je s svojimi vsebinami in programom namenjena vsem tistim, ki so voljni opazovati in razmišljati o vsakdanjih predmetih tudi onkraj njihove materialne oblike in zunaj okvirov njihovih navideznih samoumevnosti.«*

Razstava je razdeljena na šest razstavnih poglavij: **Noge na tleh in poteh** obravnava človeške noge skozi izbrane fizične in simbolne vidike, ki so povezani z religijskimi predstavami ali pa z družbeno kulturnim pojmovanjem spodobnosti oz. nespodobnosti; **V korak s časom** v ospredje postavi obuvala, ki v osnovi varujejo človeške noge, njihova naloga pa je tudi označevati in razmejevati; **Čevelj po meri noge, noga po meri čevlja** pripoveduje o znanjuizdelovanja obuval, o primernih surovinah in veščinah; četrto poglavje **V svojih čevljih** nas opominja, da družbene norme močno vplivajo na izoblikovanje osebnega okusa in želja in na tej osnovi presojamo druge, pa tudi sami sebe; **Prostorske zgodbe** obiskovalca opomnijo, da obuvala »slikajo« in ustvarjajo javne prostore; zadnje poglavje **Razmisleki in spogledovanja** pa prinaša raznovrstne kreacije študentov oblikovanja različnih fakultet in obenem napoveduje manjšo pridruženo razstavo študentov etnologije in kulturne antropologije v aprilu 2020.

Razstava **Bosi. Obuti. Sezuti.** bo na ogled eno leto in v letu 2020 jo bo spremljal pester progam obrazstavnih dogodkov, kar bo SEM sproti objavljal na svoji spletni strani.

**Kontaktna oseba:**

*Janja Žagar, SEM, avtorica razstave*

T: 01 / 3008 788,  janja.zagar@etno-muzej.si
ali

*Služba za komuniciranje SEM*

T: 01 / 3008 780, E: etnomuz@etno-muzej.si